Document ID: 32014R1117

A BIZOTTSÁG 1117/2014/EU VÉGREHAJTÁSI RENDELETE
(2014. október 22.)
a közvetlen kifizetések előlegeinek Lettországban és Litvániában 2014. október 16-tól történő kifizetéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 29. cikke (4) bekezdésének a) pontjára,
mivel:
(1)
A 73/2009/EK rendelet 29. cikkének (2) bekezdése értelmében az említett rendelet I. mellékletében felsorolt támogatási rendszerek keretében történő kifizetésekre az adott év december 1-je és a következő év június 30-a közötti időszakban kerül sor. A rendelet 29. cikke (4) bekezdésének a) pontja értelmében ugyanakkor a Bizottság előlegfizetést írhat elő.
(2)
A 73/2009/EK rendelet 29. cikkének (5) bekezdése értelmében a tagállamok 2014. október 16-tól az említett rendelet I. mellékletében felsorolt támogatási rendszerek keretében nyújtott közvetlen kifizetések legfeljebb 50 %-ának erejéig előleget fizethetnek a 2014-ben benyújtott kérelmekhez kapcsolódóan.
(3)
Oroszország azon döntése, hogy importtilalmat vezetett be az Unióból származó mezőgazdasági termékekre, súlyos pénzügyi problémákat okozott több tagállam mezőgazdasági ágazatában. Ezen tagállamok közül Lettország és Litvánia felhatalmazást kért a 73/2009/EK rendelet 29. cikkének (5) bekezdésében említett 50 %-os mértéket meghaladó előlegek kifizetésére.
(4)
E nehézségek azáltali enyhítése céljából, hogy a mezőgazdasági termelők számára lehetővé váljon az embargóból eredő veszteségeknek a piac stabilizálódásáig történő viselését, indokolt engedélyezni, hogy a lett és litván mezőgazdasági termelők a 73/2009/EK rendelet I. mellékletében felsorolt támogatási rendszerek 70 %-áig terjedő előleget kapjanak.
(5)
Az 1306/2013/EU európai parlamenti és tanácsi rendelet (2) 26. cikkének (4) bekezdése szerint a Bizottság a rendelkezésére álló új információk alapján december 1-jéig módosíthatja a közvetlen kifizetésekre vonatkozó kiigazítási arányt. Ennek következtében az 1306/2013/EU rendelet 26 cikkében és az 1307/2013/EU európai parlamenti és tanácsi rendelet (3) 8. cikkében említett, a pénzügyi fegyelem biztosítása érdekében adott esetben alkalmazandó kiigazítási arány még lehet, hogy nem lesz ismert 2014. október 16-ig. Ezért a kifizethető előlegek maximális mértékét indokolt a közvetlen kifizetéseknek a 1306/2013/EU rendelet 26. cikkében említett kiigazítás előtti összegén belüli százalékos arányban megállapítani. A 2014. december 1-jétől esedékes egyenlegkifizetés megállapításakor figyelembe kell venni az adott időpontban a pénzügyi fegyelem biztosítása érdekében alkalmazandó kiigazítási arányt.
(6)
Hogy lehetőség legyen az előlegeket 2014. október 16-tól kifizetni, e rendeletnek a kihirdetése napján kell hatályba lépnie.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Lettország és Litvánia 2014. október 16-tól a 73/2009/EK rendelet I. mellékletben felsorolt közvetlen kifizetések legfeljebb 70 %-ának erejéig előleget fizethet a mezőgazdasági termelőknek a 2014-ben benyújtott kérelmekhez kapcsolódóan, az 1306/2013/EU rendelet 26. cikkében és az 1307/2013/EU rendelet 8. cikkében meghatározott, a pénzügyi fegyelemmel összefüggő támogatáscsökkentések figyelembevétele nélkül, feltéve, hogy a jogosultsági feltételeknek a 73/2009/EK rendelet 20. cikkével összhangban végzett ellenőrzése lezárult. A kedvezményezetteknek 2014. december 1-jétől folyósítandó egyenlegkifizetés megállapításakor a 2014. évi közvetlen kifizetések teljes összegére vonatkozóan figyelembe kell venni az adott időpontban a pénzügyi fegyelem biztosítása érdekében alkalmazandó kiigazítási arányt.
2. cikk
Ez a rendelet az Európai Unió Hivatalos Lapjában történő kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 22-én.

Labels: 3
4
18
6